– Norske mediers oppgave er å formidle så mye faktabasert informasjon som mulig om disse terrorhandlingene, og et viktig faktum i en slik sak er hvem det var det gjorde det, og om det finnes noen årsaker til denne handlingen. Da er man nødt til å fortelle hvem gjerningsmannen var og det å formidle et bilde er også helt naturlig, sier Kjersti Løken Stavrum, generalsekretær i Norsk Presseforbund.

I Frankrike har flere medier sagt at de ikke lenger skal publisere bilder av terrorister, og radiostasjonen Europe1 vil heller ikke bruke navn.

Tiltaket gjøres i håp om å forhindre glorifisering av terroristene i etterkant. Stavrum tror ikke dette vil virke.

– Jeg tror ikke at de klarer å etterleve det. Hvis du tenker på alle disse hendelsene vi har hatt i sommer så er de veldig forskjellige. Jeg tror vel dette er et slags uttrykk for frustrasjon. Det er jo ikke helt uvanlig at når dette skjer så går man også litt til angrep på budbringeren, som jo er mediene.

– Ikke løsningen

– HÅPLØST: Harald Stanghelle i Norsk Redaktørforening mener det franske tiltaket er et håpløst slag i luften. Foto: Vidar Ruud / NTB scanpix

Leder i Norsk Redaktørforening Harald Stanghelle sier han forstår debatten og frustrasjonen, men han tror ikke at dette er løsningen franskmennene er ute etter.

– Jeg tror at det er et håpløst slag i luften i medienes epoke. Jeg tror at sladding av navn og bilde heller vil skape en følelse av at toneangivende medier holder noe tilbake, og det tror jeg vil skape reaksjoner som ikke er tilsiktet fra dem som velger en slik linje.

Han tror heller ikke en lignende handling vil skje i Medie-Norge.

– Men situasjonen kan endre seg og det er ingen tilfeldighet at dette dukker opp i det landet i Europa som er rammet av en uhyggelig og makaber terrorbølge.

En prinsippsak

VG-SJEF: Torry Pedersen mener mediene skal fortelle hvem gjerningsmennene ved terroraksjoner er. Foto: Roald, Berit / NTB scanpix

Heller ikke ansvarlig redaktør i VG, Torry Pedersen, mener at norske medier vil følge franskmennenes fotspor.

– Vi diskuterer jo hele tiden hvordan vi forholder oss til dekningen av ulike problemstillinger rundt dette. På enkelte felt er vi mer tilbakeholdne enn andre norske medier, jeg mener prinsipielt at vi trenger å vite hvem som er terrorister, sier han.

– Ja, det er veldig viktig, fordi det er et åpenbart informasjonsbehov som folk har. Det eneste en slik diskusjon bør føre til er en større grad av bevissthet rundt hvordan man eventuelt gjør det. Men du vet alle som er i mediene har jo et ønske om å komme i mediene – også gjerningsmennene for terroraksjoner, sier Løken Stavrum.